कम उम्र में शादी, फिर की हावर्ड से पढ़ाई, पैसे से पैसा बनाने के तरीके बताती हूं
प्रीति एक बिजनेसवुमन हैं। उन्होंने 'लक्ष्मी' नाम से एक मोबाइल एप्लिकेशन लॉन्च किया, जिसमें महिलाओं को निवेश के बारे में बताया जाता है ताकि वह अपने पैसों से जुड़े फैसले खुद ले सकें। 
समाज मानता है कि महिलाओं को पैसे की समझ नहीं होती इसलिए वह निवेश करने से बचती हैं। भारत समेत पूरी दुनिया में अधिकतर महिलाओं का पैसा उनके पति ही संभालते हैं।
लेकिन अगर महिला चाहे तो वह अपने पैसे को खुद मैनेज कर सकती हैं। इन्वेस्टमेंट कोई रॉकेट साइंस नहीं है। यह कहना है मुंबई में रहने वाली प्रीति राठी गुप्ता का।
प्रीति एक बिजनेसवुमन हैं। उन्होंने 'लक्ष्मी' नाम से एक मोबाइल ऐप्लिकेशन लॉन्च किया, जिसमें महिलाओं को निवेश के बारे में बताया जाता है ताकि वह अपने पैसों से जुड़े फैसले खुद ले सकें।
पापा से पर्सनल इन्वेस्टमेंट पोर्टफोलियो के बारे में सीखा
मैं जोधपुर से हूं। पापा एक बड़ी कंपनी में ग्रुप प्रेसिडेंट रहे हैं और चार्टर्ड अकाउंटेंट भी हैं तो हर 2-3 साल में उनका नए शहर में ट्रांसफर हो जाता। मैंने दिल्ली, गाजियाबाद, गुजरात, कोलकाता समेत कई शहरों में वक्त बिताया। अब मैं मुंबई में रहती हूं।
मैं खुद को खुशनसीब मानती हूं कि मुझे फाइनेंस की समझ 16 साल की उम्र में आ गई। दरअसल कॉलेज के बाद पापा मुझे अपने ऑफिस बुला लेते और कहते थे कि पर्सनल इन्वेस्टमेंट पोर्टफोलियो संभालो। चूंकि मुझे पोर्टफोलियो बनाने आ गए थे तो मुझे इन्वेस्टमेंट की ताकत समझ आने लगी। पापा ने नौकरी करते हुए अपनी सैलरी की ‘छोटी रकम को इन्वेस्ट करके उससे 'वेल्थ' खड़ी की’।
लेकिन जब मैं कॉलेज या पड़ोस में अपने दोस्तों से इस बारे में बात करती तो उन्हें मेरी बातें बोरिंग लगतीं, क्योंकि उन्हें समझ ही नहीं आता था कि मैं क्या बात कर रही हूं।
चाचा के साथ काम करके स्टॉक मार्केट को समझा
जब मुझे पैसे से पैसा बनाने की ताकत का अंदाजा हुआ तो मेरी इसमें और रुचि बढ़ने लगी। इसे समझना हर इंसान के लिए जरूरी है, खासकर महिलाओं के लिए। जब मेरी इसे सीखने की चाहत बढ़ी तो मैंने 17 साल की उम्र में अपने चाचा की स्टॉक ब्रोकर की कंपनी में इंटर्नशिप शुरू कर दी।
इस दौरान मैंने सीखा कि स्टॉक एक्सचेंज कैसे काम करता है। शेयर मार्केट में पैसे किस तरह से लगाए जाते हैं।
इन सब अनुभवों के बाद ही मुझे समझ आया कि निवेश से जुड़े फैसले कैसे लिए जाते हैं।
कम उम्र में हुई शादी तो पढ़ाई छूटी
मैंने ग्रेजुएशन भी नहीं की थी कि पेरेंट्स ने 1991 में मेरी शादी करा दी। तब मैं 19 साल की थी। मुझे यह अच्छा तो नहीं लग रहा था लेकिन मैंने उस समय पेरेंट्स को कुछ नहीं कहा क्योंकि उस समय लड़कियों की शादी जल्दी हो जाती थी।
शादी की वजह से मेरी पढ़ाई छूट गई, लेकिन मैं आगे पढ़ना चाहती थी। मन में यह बात रह गई कि हाय.. मैं पढ़ नहीं पाई।
छोटी उम्र में शादी करना मेरी जिंदगी का सबसे मुश्किल काम था, लेकिन मैं मानती हूं कि जो होता है अच्छे के लिए होता है और पेरेंट्स हमेशा अपने बच्चों का भविष्य सुरक्षित ही देखना चाहते हैं। लेकिन आज भी मैं अपने पेरेंट्स से इतनी शिकायत जरूर करती हूं कि आपने छोटे भाई-बहन को पढ़ाया और मेरी कम उम्र में शादी कर दी।
आगे बढ़ने से पहले पोल के जरिए बताएं अपनी राय:
बच्चे होने के बाद दोबारा शुरू की पढ़ाई
मेरा मानना है कि हर व्यक्ति को लगातार पढ़ाई करते रहना चाहिए और कुछ न कुछ नया सीखना चाहिए। मेरे 2 बच्चे हैं। पहले बेटी हुई और उसके 9 साल बाद बेटा हुआ। जब बेटा 8 महीने का हुआ तो मैंने दोबारा पढ़ाई शुरू की।
पहले मैंने मुंबई के ही एसपी जैन इंस्टीट्यूट ऑफ मैनेजमेंट एंड रिसर्च से पढ़ाई की और उसके बाद 2014 में मैंने हावर्ड बिजनेस स्कूल से 3 साल का एग्जीक्यूटिव एजुकेशन का कोर्स किया। इसके लिए मैं अमेरिका गई और रोज कॉलेज जाकर क्लास अटेंड करती। यह कोर्स तभी करना चाहिए जब आपको बिजनेस सेटअप करने का अनुभव हो। दरअसल, शादी के बाद मेरे हस्बैंड और पापा ने आनंद राठी नाम से फाइनेंशियल सर्विस की कंपनी शुरू की थी। यह स्टॉक ब्रोकिंग का बिजनेस था जिसको मैंने सेटअप किया।
38 साल की उम्र में खुद निवेश से जुड़े फैसले लेने शुरू किए
शादी के बाद मैंने खुद भी पैसों से जुड़े निर्णय हस्बैंड पर छोड़ दिए थे। मेरे पैसों को वही मैनेज करते। 2011 में मेरी और मां की इच्छा थी कि मैं एक फिल्म कंपनी शुरू करूं, जहां मैं कंटेंट क्रिएट करूं।
जब मैं यह काम करना चाहती थी तब मेरे पास उस हिसाब से पैसे नहीं थे।
जब मैं इन सब से गुजरी तो समझ आया कि मेरी जैसी कितनी महिलाएं हैं जो अपने ही पैसों के लिए पति पर निर्भर हैं। उन्हें अपने पैसे हस्बैंड की परमिशन लेने के बाद खर्च करने पड़ते हैं।
महिलाओं को यह आजादी होनी चाहिए कि वह अपने पैसे बिना किसी की परमिशन के खर्च करें।
मैंने 18 साल की उम्र से इन्वेस्टमेंट करना शुरू किया, लेकिन 38 साल की उम्र में खुद इन्वेस्टमेंट से जुड़े फैसले लेने शुरू किए। सोचिए, मुझे ये फैसला लेने में 20 साल लगे कि मैं अपने पैसों को कैसे मैनेज करूं। और हम औरतें यही गलती करती हैं।
47 साल की उम्र में स्टार्टअप शुरू किया
मैंने अपना स्टार्टअप 'लक्ष्मी' (LXME) 47 साल की उम्र में शुरू किया। आज जब मैं पलट कर अपनी जिंदगी देखती हूं तो लगता है कि जो हुआ अच्छा हुआ। जल्दी शादी हो गई तो आज बच्चे बढ़े हैं। बेटी 30 साल की और बेटा 21 साल का है। दोनों मुझे सपोर्ट कर रहे हैं।
कई लोग मुझसे पूछते है कि इस उम्र में आकर स्टार्टअप क्यों शुरू किया तो मैं कहती हूं कि मेरा पास अब समय है। हर बिजनेस को समय देना पड़ता है और इस काम का मुझे अनुभव भी है। यही सही समय है कि मैं कुछ अपना काम शुरू करती। मैंने यह चीज सीख ली है कि विपरीत स्थिति में शिकायत करने से बेहतर है कि उसमें मौका तलाश किए जाएं, मैं वही करती रही हूं।
हावर्ड यूनिवर्सिटी में पढ़ने के दौरान दिया आइडिया
जब मैं हावर्ड यूनिवर्सिटी में पढ़ाई कर रही थी, तब वहां हर किसी को नया बिजनेस आइडिया देना था। मेरे मन में पहले से था कि मैं महिलाओं के लिए कुछ करूं। तभी मैंने महिलाओं के लिए फाइनेंस से जुड़ा ऐप बनाने का सुझाव दिया और इसका नाम ‘लक्ष्मी’ रखा क्योंकि हम सभी दिवाली पर लक्ष्मी पूजन करते हैं।
उस समय क्लास में 45 देशों से स्टूडेंट पढ़ने आए हुए थे। सभी ने मेरे इस आइडिया की तारीफ की।
2018 में 4 हजार से ज्यादा महिलाओं के बीच रिसर्च की
मैं 2018 में भारत में वापस आई और मैंने ऐप शुरू करने से पहले रिसर्च शुरू की। उस समय मैंने 4 हजार महिलाओं के बीच सर्वे किया। उनसे बात की कि वह पैसे को लेकर क्या सोच रखती हैं। इसके बाद फेसबुक पर Being LXME नाम से कम्युनिटी पेज शुरू किया।
इस पर महिलाओं के सवालों के जवाब दिए जाते हैं। 2020 में आखिरकार लक्ष्मी (LXME) कंपनी हुई और अगस्त 2021 में इसका ऐप लॉन्च किया गया। अब तक 2 लाख से ज्यादा महिलाएं इस ऐप को डाउनलोड कर चुकी हैं।
सर्वे में पता चला कि महिलाएं क्यों पति पर निर्भर हैं? 
सर्वे किया तो समझ में आया कि महिलाएं इन्वेस्टमेंट क्यों नहीं करतीं।
दरअसल हमारी सोसाइटी में पैसों को संभालने की जिम्मेदारी पुरुषों को दी हुई है। हाउसवाइफ हो या वर्किंग वुमन, दोनों तरह की महिलाओं के पैसों से जुड़े फैसले पुरुष ही लेते हैं। महिला पर घर चलाने, ऑफिस जाने और परिवार को संभालने की जिम्मेदारी है। दिमाग में यह बात इस तरह घुसा दी गई है कि महिलाओं को भी लगने लगता है कि उनके पैसे पुरुष ही अच्छे से संभाल सकते हैं, जो कि बहुत गलत सोच है। महिलाओं को अपना पैसा संभालना आना चाहिए।
मेरा अनुभव यह कहता है कि हाउसवाइफ पैसे को लेकर बहुत असुरक्षित महसूस करती हैं। लेकिन जब मैं महिलाओं को अपना पैसा खुद मैनेज करने की बात समझाती हूं तब मैं साथ में यह भी कहती हूं कि इसका यह मतलब बिल्कुल नहीं है कि आप अपने पति पर विश्वास नहीं करतीं या पति आपको धोखा दे सकता है। यह एक गलत सोच है जो समाज में बनी हुई है। औरत को इस डर से निकलना चाहिए और पति को पत्नी के मनी मैनेजमेंट को बुरा नहीं मानना चाहिए। लेकिन दोनों के बीच पैसों को लेकर ट्रांसपेरैंसी जरूरी है जिससे रिश्ता बिगड़े नहीं।
सर्वे में यह बात भी सामने आई कि महिलाओं को टाइम नहीं मिलता कि वह पैसे को इन्वेस्ट करने के तरीके सोचे और खोजें। उन्हें यह नहीं पता कि जिस दिन उन्होंने यह सीख लिया, उसी दिन वह यह जान लेंगी कि पेड़ पर पैसे कैसे उगते हैं।
महिलाओं को यह तक नहीं पता कि उनका पैसा कहां हैं
LXME के जरिए महिलाओं की पैसों से जुड़ी समस्याओं के अलग-अलग कारण सामने आए। हर सवाल ने दिल को छुआ। जैसे कुछ महिलाओं ने पूछा कि मेरे हस्बैंड ने मुझे छोड़ दिया, हस्बैंड उनका ध्यान नहीं रखते, पापा को कैसे बोलूं कि प्रॉपर्टी में मेरा हक दें, सास से अपनी ज्वेलरी कैसे मांगू?
कोविड के समय और बाद में कई महिलाओं ने अपने पापा और पति को खोया। ऐसे में उन्होंने सवाल किए कि कैसे इंश्योरेंस क्लेम करूं। कई महिलाओं को यह तक नहीं पता है कि उनका पैसा पापा या पति ने कहां इन्वेस्ट किया है या किस बैंक में रखा है। ऐसी बातें महिलाओं को और कमजोर बनाती हैं।
LXME ने महिलाओं को सवाल पूछने का मौका दिया
हमारे समाज में महिलाओं के बीच पैसों की बात नहीं होती इसलिए उन्हें इससे जुड़े सवाल पूछने का माहौल नहीं मिलता। लक्ष्मी शुरू होने के बाद उन्हें यह प्लेटफॉर्म मिला।
लक्ष्मी पर महिलाओं का विश्वास बना।
पहले मुझे लगता था कि वर्किंग महिलाएं इसमें ज्यादा एक्टिव होंगी लेकिन हुआ इसका उल्टा। हाउसवाइफ पैसों को लेकर बहुत इंसिक्योर हैं इसलिए वह इन्वेस्टमेंट करना चाहती हैं।
हमने उनके लिए ‘गुल्लक’ नाम की सर्विस शुरू की। यह ठीक वैसा है जैसे वह पैसों को दाल, चीनी या कपड़ों के बीच छुपाकर रख देती हैं ताकि जब जरूरत पड़े तो वह खर्च कर सकें।
गुल्लक में उनका पैसे लिक्विड फंड में लगाया जाता है जिस पर उन्हें 4 से 5% का ब्याज मिलता है।
मुझे खुशी है कि जो मैंने सीखा, आज वह दूसरी महिलाओं को सिखा रही हूं। इन्वेस्टमेंट हर महिला को आत्मनिर्भर बनाता है और आजादी देता है । पैसे कैसे पैसा कमा कर देता है, यह गुर हर महिला को सीखना चाहिए।